text: Politiet fik travlt med at fange dyr
  12 maj 2014 kl. 04.41
  Syd- og Sønderjyllands Politi har her til morgen haft travlt med at få styr på landsdelens dyr. Det oplyser vagtchefen til TV SYD.
  Ved Esbjerg havde en stor hund fået forvildet sig ud på motorvejen.
  På Rebelsigvej ved Gørding var to sorte ponyer kommet ud af sin indhegning, så også her måtte politiet rykke ud.
  Tilbage ved Esbjerg fik politiet pludselig travlt med at få indfanget 30 køer, der var sluppet ud af indhegningen.
  Både hund, ponyer og køer er fanget, og kun hunden mangler nu sin ejermand.
  